铁沙掌一法,究传自何人,固不可以确指,然以事实上之观察,当系独杖僧所传耳。因铁沙掌一法之初见于武术界,则在元明绝续之季。当时海州有房志安者,本为武世家子,学有独传。祖孙相继者,至志安已七世,故威名夙著。在当时武术界中,有言海州房氏,人无不知,且无不道其家学之精,其素望有如此者。惟誉者既众,而嫉妒者亦不乏人。志安家居之暇,每应行商之聘,为之护财物,来往南北,亦已有年,未曾一遇强敌。盖绿林中人,闻其名字,自揣不能敌,与其出而取辱,毋宁避而自全,故不之扰也。